b'\n_START_ARTICLE_\nYpsilon (bro)\n_START_SECTION_\nBroen\n_START_PARAGRAPH_\nGangbroen, som knytter sammen den nye Kunnskapsparken p\xc3\xa5 Gr\xc3\xb8nland i Drammen med byparken p\xc3\xa5 Bragernes har f\xc3\xa5tt navnet \xc2\xabYpsilon\xc2\xbb p\xc3\xa5 grunn av sin spesielle form \xe2\x80\x93 fra lufta ser den ut som en Y. P\xc3\xa5 folkemunne kalles den derfor \xc2\xabY-brua\xc2\xbb. Brua har ett landfeste p\xc3\xa5 Str\xc3\xb8ms\xc3\xb8siden og to p\xc3\xa5 Bragernessiden. Prosjektet er et spleiselag mellom Union Eiendomsutvikling AS, Drammen kommune og Kunnskapsparken AS._NEWLINE_Hovedspennet er 90 meter langt og de to sidespennene 56 meter. Brua har to 47 meter h\xc3\xb8ye skr\xc3\xa5stilte master med 16 tykke vaiere p\xc3\xa5 hver side som b\xc3\xa6rer spennene. Alt st\xc3\xa5l er hvitmalt. Brodekket er knust hvit granitt valset ned i epoxy. Under broen er det et femten meter bredt og seks meter h\xc3\xb8yt seilingsl\xc3\xb8p. Y-formen p\xc3\xa5 Bragernessiden bevarer en liten bukt i elvebredden. Tilgjengelighet og stigningsforhold f\xc3\xb8lger retningslinjene for universell tilgjengelighet. St\xc3\xa5lkonstruksjonene er laget i Sandnessj\xc3\xb8en og transportert sj\xc3\xb8veis til Drammen._NEWLINE_Broen er tegnet av Arne Eggen Arkitekter AS., landskapsarkitekt var Multiconsult (n\xc3\xa5 LINK landskap). Lysdesign ved Kaare Skallerud A.S._NEWLINE_Det er ventet at fotgjenger- og handelsm\xc3\xb8nsteret p\xc3\xa5 Bragernes vil endre seg som en f\xc3\xb8lge av den nye gangbroen. Allerede f\xc3\xb8r broen var ferdig bygget, var den i ferd med \xc3\xa5 f\xc3\xa5 status som Drammens nye by-symbol._NEWLINE_Den offisielle \xc3\xa5pningen skjedde 16. januar 2008, med direktesending p\xc3\xa5 TV 2.\n_START_SECTION_\nPriser\n_START_PARAGRAPH_\nYpsilon fikk i 2008 prisen \xc2\xabEuropean Steel Bridges Award\xc2\xbb, og hedrende omtale av juryen for Statens byggeskikkpris._NEWLINE_Ypsilon ble tildelt Drammen kommunes pris for god byggeskikk 2008, og Norsk St\xc3\xa5lkonstruksjonspris for 2009.\n_START_SECTION_\nRosa sl\xc3\xb8yfe-aksjonen\n_START_PARAGRAPH_\nI oktober 2017 ble Ypsilon opplyst i rosa, som ledd i Rosa Sl\xc3\xb8yfe-aksjonen. Dette var f\xc3\xb8rste gang at broen var del av denne aksjonen, hvor bygninger og minnesmerker ble lyssatt med rosa for \xc3\xa5 minne folk p\xc3\xa5 at oktober er en internasjonal m\xc3\xa5ned med fokus p\xc3\xa5 brystkreft.'